Nog 'n verkragtingsklag by saak teen modelbaas gevoeg | Netwerk24
Deur Maygene de Wee 07 Julie 2020 16:14
Die beskuldigde se naam of dié van die modelagentskap mag nie gepubliseer word voordat hy nie gepleit het nie.
Die saak teen die man is tot Donderdag uitgestel wanneer met sy borgtogaansoek, wat Dinsdag begin het, voortgegaan sal word.
Hy word daarvan beskuldig dat hy 'n 14-jarige meisie, wat vir 'n fotosessie opgedaag het, verkrag het. Speurders verbonde aan die polisie se eenheid teen gesinsgeweld, kindermishandeling en seksuele oortredings (GKS), sowel as speurders van die provinsie se eenheid wat kuber-pornografie en elektroniese misdaad ondersoek, het die man op 30 Junie in hegtenis geneem.
Die speurders het op inligting gereageer en die agentskap se kantore deursoek, waarna hy in hegtenis geneem is.
Volgens inligting is op selfone en ander elektroniese toerusting soos rekenaars en skootrekenaars beslag gelê.
Die polisie werk nou glo deur foto's en ander beeldmateriaal waarop hulle op die elektroniese toerusting afgekom het.
Netwerk24 verneem van betroubare bronne dat nóg aanklagte later bygevoeg kan word.
Volgens die agentskap se webwerf is die man 'n professionele fotograaf met meer as 30 jaar se ervaring in die modewêreld.
Hy het op 1 Julie die eerste keer in die hof verskyn. Die saak is toe tot 7 Julie vir sy borgtogaansoek uitgestel.